Je Huedes de Rens, chevaliers, fais savoir à touz que come mes très chiers et redotez peres mess. Poinçars, sires de Rens, tient en fié et en chasemant le chastel de Popet, les appartenances et les appendisses d’ixeli, de noble baron, saige et puissant, mons. Jeham de Chalon, signour d’Arlay, liquex chastiaux est venuz en ma main, je, willanz recognoistre bone foy en cest fait et en toutes autres, conos et confesse que la vigne que l’on apele de Rens est et doit estre dou fié doudit baron mons. de Chalon, des appendises et des appartenances dou chastiaul de Poupet, pour ce que dois or en avant mais ne doie rappeler en dotance que la vigne ne fut dou fié dou devantdit baron mon signour, come appartenances ou appendisses dou devantdit chastiaul de Popet. Et toutes les choses dessusdites je conois et confesse par mon soiremant estre veraies, par ensi con dessus est diz et devisez. Et est assavoir que ladite vigne siet en Rosset, delez la vigne Nicholet, de Bois, d’une part, et delez le biez qui depart Rosset et Royante, d’autre part. En tesmoint de laquel chose, je ay mis mon seel en ces presantes lettres et ay prié et requis saiges persones et discretes le chapitre de Saint-Anathoile de Salins que il lour seaux weillent metre auvec le mien en ces lettres, en tesmoint de vertey... Faites et données le vanredi après saint Nicholaux d’iver, [l’am] M CCC et sept.